
การจ้างงานคนพิการตามพระราชบัญญัติส่งเสริมและพัฒนา
คุณภาพชีวิตคนพิการ พ.ศ ๒๕๕๐
                                                                    นางจิตรา ศิริสมบูรณ์ลาภ

สำนักงานส่งเสริมและพัฒนาคุณภาพชีวิตคนพิการแห่งชาติ  
กระทรวงการพัฒนาสังคมและความมั่นคงของมนุษย์
บทคัดย่อ
   
อนุสัญญาว่าด้วยสิทธิคนพิการ  รวมถึงรัฐธรรมนูญแห่งราชอาณาจักรไทย พ.ศ. ๒๕๕๐  และพระราชบัญญัติส่งเสริมและพัฒนาคุณภาพชีวิตคนพิการ พ.ศ.๒๕๕๐  แสดงให้เห็นเจตนารมณ์ที่ชัดเจนในเรื่องของศักดิ์ศรีความเป็นมนุษย์  การคุ้มครองสิทธิและความเสมอภาค ที่คนพิการมีสิทธิและโอกาสในทุกด้านที่ไม่แตกต่างจากบุคคลทั่วไป ไม่ว่าจะเป็นเรื่องการมีงานทำหรือการประกอบอาชีพ  ดังที่พระราชบัญญัติส่งเสริมและพัฒนาคุณภาพชีวิตคนพิการ  พ.ศ. ๒๕๕๐ มีการบัญญัติเรื่องการส่งเสริมการจ้างงานคนพิการในสถานประกอบการเอกชน ตามมาตรา ๓๓, ๓๔ และ ๓๕  แต่ในทางปฏิบัติก็ยังไม่ประสบความสำเร็จมากเท่าที่ควร กล่าวคือ คนพิการยังเข้าไม่ถึงการจ้างงานอย่างเต็มที่ตามมาตรา ๓๓ ตลอดจนมีสถานประการบางส่วนเพียงจำนวนน้อยเลือกปฏิบัติตามมาตรา ๓๕  ในการให้โอกาสคนพิการหรือผู้ดูแลคนพิการได้รับ
การสัมปทาน จัดสถานที่จำหน่ายสินค้าหรือบริการ จัดจ้างเหมาช่วงงาน ฝึกงาน หรือให้การช่วยเหลืออื่นใด  โดยมีสถานประกอบการที่เลือกปฏิบัติตามมาตรา ๓๔ การส่งเงินเข้ากองทุนส่งเสริมและพัฒนาคุณภาพชีวิตคนพิการในสัดส่วนใกล้เคียงกับการจ้างงานคนพิการตามมาตรา ๓๓  และ ๓๕  รวมทั้งมีสถานประกอบการเป็นจำนวนมากไม่ปฏิบัติตามกฎหมายไม่ว่ามาตราใด ๆ  ดังนั้น ในการศึกษาครั้งนี้ จึงมีวัตถุประสงค์เพื่อศึกษาถึงสถานประกอบการที่มีการปฏิบัติการจ้างงานคนพิการตามกฎหมาย โดยได้ศึกษาวิเคราะห์แนวคิด ทฤษฎีต่าง ๆ  เพื่อกำหนดกรอบในการศึกษาการจ้างงานคนพิการของสถานประกอบการเอกชน ได้แก่  สิทธิและโอกาสของคนพิการในการได้รับการจ้างงาน  เจตคติของสถานประกอบการต่อการจ้างงานคนพิการและความพิการ  และความรับผิดชอบต่อสังคมของสถานประกอบการ (CSR : Corporate Social Responsibility)  ส่วนวิธีการศึกษาใช้การวิเคราะห์ข้อมูลจากเอกสารต่างๆ ประกอบด้วย รายงานการปฏิบัติตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐ ของสถานประกอบการตามฐานข้อมูลรายงานผลการจ้างงานคนพิการของสำนักงานส่งเสริมและพัฒนาคุณภาพชีวิตคนพิการแห่งชาติ เอกสารสถานประกอบการที่ไม่ปฏิบัติตามกฎหมาย รายงานสรุปผลการประชุมของผู้บริหารระดับสูงของสถานประกอบการและกระทรวงการพัฒนาสังคมและความมั่นคงของมนุษย์ เอกสารประวัติองค์กรภาคธุรกิจดีเด่นที่สนับสนุนงานด้านคนพิการ ประจำปี พ.ศ. ๒๕๕๖ และข้อมูลจากการสัมภาษณ์สถานประกอบการ บริษัทเอกชัย  ดิสทริบิวชั่น ซิสเทม  จำกัด (TESCO Lotus)  ซึ่งเป็นองค์กรภาคธุรกิจดีเด่นที่สนับสนุนการจ้างงานคนพิการ ประจำปี พ.ศ. ๒๕๕๖ ที่ได้รับรางวัลเนื่องในงานวันคนพิการสากลปี พ.ศ. ๒๕๕๖ ผลการการศึกษา  พบว่า
1. การให้โอกาสและสิทธิการเข้าถึงการจ้างงานคนพิการตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐  โดยสถานประกอบการเอกชนจ้างงานคนพิการตามมาตรา ๓๓  แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐  ซึ่งเป็นการแสดงถึงการให้โอกาส
แก่คนพิการได้รับการจ้างงาน  ดังเจตนารมณ์ของกฎหมายที่จะคุ้มครอง และส่งเสริมโอกาส สิทธิของ
คนพิการในการเข้าถึงการจ้างงาน  โดยมีสถานประกอบการทั่วประเทศที่ปฏิบัติตามมาตรา ๓๓  ไม่ว่าจะเป็นการปฏิบัติตามมาตรา  ๓๓  อย่างเดียว หรือเลือกปฏิบัติควบคู่ไปกับมาตราอื่น ได้แก่  มาตรา ๓๓,๓๔  มาตรา ๓๓,๓๕  และมาตรา ๓๓,๓๔ และ๓๕ เฉลี่ย ๓ ปีระหว่าง พ.ศ. ๒๕๕๔ – ๒๕๕๖ เท่ากับร้อยละ ๔๐.๓๘ ของสถานประกอบการทั้งหมดที่ต้องปฏิบัติตามกฎหมาย ขณะที่สถานประกอบการเอกชนในกรุงเทพมหานคร มีร้อยละ ๓๖.๖๙ เท่านั้น  หากพิจารณาแนวโน้มการปฏิบัติของสถานประกอบการในแต่ละปี กล่าวได้ว่า สถานประกอบการเอกชนทั่วประเทศและในกรุงเทพมหานคร  มีแนวโน้มการปฏิบัติตาม
มาตรา ๓๓ สูงขึ้นไม่มาก โดยที่สถานประกอบการในกรุงเทพมหานครมีการจ้างงานคนพิการในปี 
พ.ศ. ๒๕๕๕ ลดลงจากปี พ.ศ. ๒๕๕๔ เล็กน้อย (ร้อยละ ๓.๙)  ทั้งนี้ อาจเนื่องมาจากในปี พ.ศ. ๒๕๕๔ 
เกิดภัยภิบัติน้ำท่วมใหญ่ที่น่าจะเป็นสาเหตุที่เป็นผลกระทบต่อการดำเนินธุรกิจของสถานประกอบการ และการจ้างงานคนพิการ  สำหรับการปฏิบัติตามมาตรา ๓๕ มีเพียงจำนวนน้อยมาก ไม่ถึงร้อยละ ๑  แต่มี
การเลือกปฏิบัติตามมาตรา ๓๔ ส่งเงินเข้ากองทุน ฯ เป็นจำนวนมาก เฉลี่ย ๓ ปี คิดเป็นร้อยละ ๓๗.๒๗ ของสถานประกอบการทั่วประเทศ
2. เจตคติของสถานประกอบการในการจ้างงานคนพิการตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. ๒๕๕๐  กล่าวได้ว่า สถานประกอบการที่ไม่ปฏิบัติตามกฎหมายมีเจตคติเชิงลบต่อคนพิการหรือความพิการหรือการจ้างงานคนพิการ  โดยให้เหตุผลในการไม่จ้างงานคนพิการและแสดงเจตจำนงค์ที่ชัดเจนที่จะไม่ปฏิบัติตามกฎหมาย ไม่ว่าการต้องส่งเงินเข้ากองทุนส่งเสริมและพัฒนาคุณภาพชีวิตคนพิการ  หรือการปฏิบัติตามกฎหมายในมาตราใด ๆ ก็ตาม   ได้แก่  (๑) มีการประกาศรับสมัครคนพิการเข้าทำงานแล้ว  แต่ไม่มีคนพิการมาสมัครงาน  (๒) คนพิการไม่มีคุณสมบัติเหมาะสมตามลักษณะงาน  และไม่มีตำแหน่งงานที่เหมาะสมกับคนพิการ (๓)ไม่ทราบรายละเอียดการปฏิบัติตามกฎหมาย ช่องทาง/แหล่งการขอรับสมัครคนพิการ (๔) ไม่มีรายชื่อคนพิการที่พร้อมทำงานในสถานประกอบการ  (๕) ไม่ทราบว่ามีกฎหมายเรื่องการจ้างงานคนพิการ  และ(๖) คนพิการเป็นภาระ
3. ความรับผิดชอบต่อสังคม (CSR : Corporate  Social  Responsibility) จากการศึกษาทราบว่าสถานประกอบการเอกชนที่จ้างงานคนพิการตามพระราชบัญญัติส่งเสริมและพัฒนาคุณภาพชีวิต
คนพิการ พ.ศ. ๒๕๕๐  ให้ความสำคัญเรื่องความรับผิดชอบต่อสังคม (CSR)  โดยเป็นบริษัทที่มีขนาดใหญ่ซึ่งให้ความสำคัญในเรื่องนี้ และเน้นกิจกรรมที่นำสู่การให้โอกาสคนพิการได้รับการจ้างงานในระบบ เช่น โครงการการให้ทุนการศึกษา  การฝึกอาชีพคนพิการ  เป็นต้น
4. ข้อเสนอแนะ  จากการศึกษาในครั้งนี้  ผู้ศึกษามีข้อเสนอแนะเพื่อส่งเสริมและพัฒนาการจ้างงานคนพิการ ดังนี้
การจ้างงานคนพิการตามพระราชบัญญัติส่งเสริมและพัฒนาคุณภาพชีวิตคนพิการ 
พ.ศ. ๒๕๕๐ ในมาตรา ๓๓  โดยที่ขณะนี้สถานประกอบการต้องรับคนพิการเข้าทำงานตามลักษณะของงานในอัตราส่วนที่สถานประกอบการที่มีลูกจ้างตั้งแต่ ๑๐๐ คนขึ้นไป ให้รับคนพิการเข้าทำงาน ๑ คน ซึ่งมีความสำคัญยิ่งในการสร้างโอกาสให้คนพิการที่มีศักยภาพและต้องการประกอบอาชีพ  ได้มีงานทำอย่างเสมอภาคกับบุคคลอื่นในสังคม ประการสำคัญการมีงานทำในสถานประกอบการจะทำให้คนพิการเข้าถึงสิทธิ
ด้านสวัสดิการแรงงานที่เท่าเทียมกับบุคลอื่นที่เป็นแรงงาน โดยได้รับสิทธิในระบบประกันตนในระบบประกันสังคม  สิทธิการพัฒนาศักยภาพและฝีมือแรงงาน  และสิทธิเข้าร่วมเป็นสมาชิกกับสหภาพแรงงาน เป็นต้น แต่ผลการศึกษาพบว่า คนพิการได้รับการจ้างงานในสถานประกอบการระหว่างปี พ.ศ.๒๕๕๔ - ๒๕๕๖ ตามมาตรา ๓๓ เฉลี่ยเพียงร้อยละ ๓๐.๖๘  เมื่อศึกษาวิเคราะห์ลึกลงไปโดยใช้ข้อมูลเชิงคุณภาพด้วยการสัมภาษณ์สถานประกอบการที่จ้างงานคนพิการตามสัดส่วนที่กำหนดแบบสมบูรณ์ครบถ้วน พบว่า บริษัทหรือสถานประกอบการนั้นๆ ให้ความสำคัญกับการปฏิบัติตามกฎหมายในลักษณะของการดำเนินกิจการ
ด้วยหลักการบรรษัทภิบาล (CG) ด้วยเงื่อนไขของความถูกต้อง โปร่งใส การมีจริยธรรมที่ดี โดยคำนึงถึงผู้มีส่วนได้เสียในกิจการควรได้รับการดูแลจากบริษัทตามสิทธิที่มีตามกฎหมายที่เกี่ยวข้อง และยึดหลักการทำงานโดยหลักการความรับผิดชอบขององค์กรธุรกิจต่อสังคม หรือ CSR   อีกทั้งการดำเนินการของบริษัทด้วยเจตคติที่ดีต่อคนพิการ การให้โอกาส และยอมรับศักยภาพความสามารถของคนพิการที่สามารถทำงาน หรือประกอบอาชีพได้เช่นเดียวกับบุคคลอื่นในสังคม  ดังนั้น ในการส่งเสริมและพัฒนาการจ้างงานคนพิการในสถานประกอบการ ผู้ศึกษามีข้อเสนอแนะว่า ๑) สำนักงานส่งเสริมและพัฒนาคุณภาพชีวิตคนพิการแห่งชาติ และกรมการจัดหางานควรจัดให้มีแผนกลยุทธ์การส่งเสริมจ้างงานคนพิการ โดยการมีส่วนร่วมของภาคีเครือข่าย ผู้ประกอบการ และคนพิการเพื่อให้มีแนวทางในการขับเคลื่อนการจ้างงานคนพิการอย่างมีเป้าหมายร่วมกัน  ๒) สำนักงานส่งเสริมและพัฒนาคุณภาพชีวิตคนพิการแห่งชาติ และกรมการจัดหางาน ควรพัฒนาระบบข้อมูลสถานประกอบการที่จ้างงานสมบูรณ์ตามมาตรา ๓๓ โดยจำแนกประเภทสถานประกอบการออกในแต่ละประเภทธุรกิจ  เพื่อนำข้อมูลมาวิเคราะห์ดูแนวโน้มว่า สถานประกอบการในแต่ละประเภทอยู่ในกลุ่มดำเนินการจ้างงานครบถ้วน  เพื่อส่งเสริมการดำเนินการให้สถานประกอบการที่จำแนกประเภทและมีการจ้างงานคนพิการสมบูรณ์เข้าสู่ระบบการให้รางวัลและประกาศเกียรติคุณ พัฒนาเป็นต้นแบบการจ้างงานคนพิการในแต่ละประเภทของสถานประกอบการ จัดทำมาตรฐานประเภทงานที่เหมาะสมในแต่ละสถานประกอบการร่วมกับสถานประกอบการ เพื่อเป็นแนวทางจัดหางานและทำงานของคนพิการในสถานประกอบการต่างๆ และกำหนดรูปแบบหลักสูตรการอบรมเตรียมความพร้อมคนพิการเข้าสู่การทำงานในแต่ละสถานประกอบการ  เพื่อสร้างความมั่นใจแก่สถานประกอบการว่าคนพิการมีความพร้อมที่จะทำงาน ๓) สำหรับสถานประกอบการที่ไม่จ้างงานคนพิการและเลือกส่งเงินเข้ากองทุนฯ ตามมาตรา ๓๔ โดยจำนวนเงินที่ส่งเข้ากองทุนฯ เป็นจำนวนมาก ถึงปีละ ๒๐๐ - ๑,๐๐๐ ล้านบาท จำเป็นต้องมีการจัดสรรการบริหารกองทุนฯอย่างเป็นธรรม เพื่อนำมาส่งเสริมโครงการ กิจกรรม ให้หน่วยงานภาครัฐและองค์กรด้านคนพิการ หรือสถานประกอบการดำเนินงานเกี่ยวกับการจ้างงานคนพิการ ๔) การจ้างงานคนพิการในระดับนโยบาย โดยสำนักงานส่งเสริมและพัฒนาคุณภาพชีวิตคนพิการแห่งชาติ  ร่วมมือกับองค์กรหลักด้านธุรกิจ ได้แก่ สภาอุตสาหกรรมสภาหอการค้าไทย ในการรณรงค์ส่งเสริมให้สถานประกอบการที่ดำเนินการตามหลักการรับผิดชอบขององค์กรธุรกิจต่อสังคม หรือ Corporate Social Responsibility (CSR) ดำเนินการจ้างคนพิการตามกฎหมายเพื่อเพิ่มจำนวนสถานประกอบการในกลุ่มที่ไม่ปฏิบัติตามกฎหมายให้ปฏิบัติตามกฎหมายโดยเฉพาะมาตรา ๓๓ ให้มากขึ้น หรือปฏิบัติมาตรา ๓๕ หากจำเป็นต้องเลือกปฏิบัติ  ๕) ขับเคลื่อนแผนยุทธศาสตร์สร้างเสริมกิจการภาคสังคมเพื่อคนพิการ พ.ศ. ๒๕๕๕ - ๒๕๕๙  ที่คณะกรรมการส่งเสริมและพัฒนาคุณภาพชีวิตคนพิการแห่งชาติเห็นชอบ โดยพิจารณาร่วมมือกับหน่วยงานสำนักงานสร้างเสริมกิจการเพื่อสังคมแห่งชาติ (สกส.)  สำนักนายกรัฐมนตรี ให้มีการริเริ่มการจ้างงานคนพิการในธุรกิจเพื่อสังคม (Social Enterprise) ๖) สำนักงานส่งเสริมและพัฒนาคุณภาพชีวิตคนพิการแห่งชาติ อาจร่วมมือกับหน่วยงาน อาทิ โครงการเครือข่ายกิจการเพื่อสังคมเพื่อคนพิการ (THAI SEED) ในการจัดกิจกรรมที่สนับสนุนและสร้างความเข้มแข็งแก่คนพิการ ที่ทำงานในสถานประกอบการทั้งให้เข้าถึงการมีงานทำ และการมีโอกาสในการพัฒนาตนเองในการทำงาน รวมทั้งโอกาสได้รับคำปรึกษาแนะนำที่เสริมสร้างสุขภาวะในการทำงานของ
คนพิการ ๗) สำนักงานส่งเสริมและพัฒนาคุณภาพชีวิตคนพิการแห่งชาติ ร่วมมือกับกรมการจัดหางาน 
ในการจัดการประชาสัมพันธ์อย่างเป็นระบบ และต่อเนื่องเพื่อให้สังคมและสถานประกอบการมีเจตคติที่ดีในศักยภาพคนพิการที่สามารถทำงานร่วมกับบุคคลทั่วไปในสถานประกอบการได้ และ ๘) ร่วมมือกับสถาบันศึกษาจัดทำการวิจัยในประเด็นการส่งเสริมจ้างงานคนพิการในหลายมิติ เพื่อพัฒนาเป็นกลไกผลักดันให้
คนพิการที่ต้องการและมีความสามารถประกอบอาชีพในสถานประกอบการได้รับการจ้างงาน
*******************************************








